PMIndiaData/PMIndiaSum huggingface dataset:
कृषि निर्यात नीति 2018 को मंत्रिमंडल की मंजूरी

प्रधानमंत्री की अध्‍यक्षता में आज हुई केन्‍द्रीय मंत्रिमंडल की बैठक में कृषि निर्यात नीति 2018 को मंजूरी दी गई। इसके साथ ही इस निति की निगरानी और और क्रियान्‍वयन के लिए नोडल एजेंसी के रूप में वाणिज्‍य मंत्रालय की देखरेख में एक निगरानी फ्रेमवर्क तैयार करने का भी प्रस्‍ताव किया गया जिसमें विभिन्‍न मंत्रालयों/विभागों तथा संबंधित राज्‍यों के प्रतिनिधि होंगे। कृषि नीति के माध्‍यम से कृषि उत्‍पादों के निर्यात को प्रोत्‍साहन मिलेगा जो 2022 तक किसानों की आय दोगुना करने के सरकार के लक्ष्‍य को हासिल करने बड़ी भूमिका निभाएगी। नयी नीति के माध्‍यम से कृषि उत्‍पादों का निर्यात दोगुना करने में भी मदद मिलेगी और भारतीय किसान और उनके उत्‍पाद वैश्‍विक मूल्‍य श्रृंखला का हिस्‍सा बन सकेंगे। कृषि नीति की संकल्‍पना, सक्षम नीति के माध्‍यम से भारतीय कृषि‍ उत्‍पादों की निर्यात क्षमता को प्रोत्‍साहित करते हुए भारत को दुनिया में कृषि क्षेत्र की एक बड़ी ताकत बनाना और अपने किसानों की आय में बढ़ोतरी करना है। कृषि नीति के मुख्‍य उद्धेश्‍य:- · 2022 तक कृषि निर्यात को मौजूदा 30 अरब डॉलर से बढ़ाकर 60 अरब डॉलर करना तथा एक टिकाऊ व्‍यापार नीति के माध्‍यम से अगले कुछ वर्षों में इसे 100 अरब डॉलर तक पहुंचाना। · निर्यात किए जाने वाले कृषि उत्‍पादों में विभिन्नता लाना तथा उनके लिए नए बाजार तलाशना और इसके साथ ही जल्‍दी खराब होने वाले कृषि उत्‍पादों सहित अन्‍य किस्‍म के कृषि उत्‍पादों को विभिन्‍न तरीके से इस्‍तेमाल करने लायक बनाकर उनका मूल्‍य संवर्धन करना। · स्‍वदेशी, नवीन, जैविक, स्‍थानीय प्रजाति, पारंपरिक और गैर-पारंपरिक कृषि उत्‍पादों के निर्यात को बढ़ावा देना। · कृषि उत्‍पादों के लिए बाजार पहुंच को आसान बनाने के लिए एक संस्‍थागत प्रणाली विकसित करना तथा इनके व्‍यापार के रास्‍ते में आने वाली बाधाओं को दूर करना और इनसे जुड़े पादप-स्‍वच्‍छता के मामलों को निपटाना। · वैश्विक मूल्‍य श्रृंखला से जुड़कर कृषि उत्‍पादों के वैश्विक व्‍यापार में भारत की हिस्‍सेदारी को बढ़ाकर जल्‍द ही दोगुना करना। · घरेलू किसानों को वैश्विक बाजारों में निर्यात के अवसर उपलब्‍ध कराना। कृषि निर्यात के प्रमुख तत्‍व कृषि निर्यात नीति में दो प्रमुख बातों रणनीति और संचालन पर जोर दिया गया है। जो इस प्रकार हैं:- रणनीति नीतिगत उपाय ढांचागत और लॉजिस्टिक मदद निर्यात को बढ़ावा देने के लिए व्‍यापक प्रयास कृषि निर्यात में राज्‍य सरकारों की भागीदारी बढ़ाना कृषि उत्‍पाद के सामूहिक केंद्रों (क्‍लस्‍टर) पर ध्‍यान देना ब्रांड इंडिया की मार्केटिंग और उसे प्रोत्‍साहन देना संचालन उत्‍पादन और प्रसंस्‍करण क्षेत्र में निजी निवेश को आकर्षित करना कड़े गुणवत्‍ता मानक स्‍थापित करना अनुसंधान और विकास अन्‍य
प्रधानमंत्री हज़रत इमाम हुसैन (एसए) की शहादत के स्मरणोत्सव ‘अशरा मुबारका’ में शिरकत करेंगे

प्रधानमंत्री श्री नरेन्‍द्र मोदी 14 सितंबर, 2018 को इंदौर में दाऊदी बोहरा समुदाय द्वारा आयोजित किए जाने वाले हज़रत इमाम हुसैन (एसए) की शहादत के स्मरणोत्सव ‘अशरा मुबारका’ में शिरकत करेंगे। वह इस अवसर पर उपस्थित जन समुदाय को संबोधित करेंगे। इस कार्यक्रम में दाऊदी बोहरा समुदाय के आध्यात्मिक प्रमुख महामहिम डॉ. सैयदना मुफद्दल सैफुद्दीन और मध्य प्रदेश के मुख्यमंत्री श्री शिवराज सिंह चौहान के भाषण शामिल होंगे।
प्रधानमंत्री ने किगली समझौते का स्‍वागत किया

प्रधानमंत्री श्री नरेंद्र मोदी ने किगली, रवांडा में भारत सहित 197 देशों द्वारा हस्‍ताक्षर किए जाने का स्‍वागत किया है। इससे हाइड्रोफ्लोरोकार्बन (एचएफसी) जलवायु-परिवर्तन को रोकने का लक्ष्‍य प्राप्‍त हो सकेगा। प्रधानमंत्री ने अपने संदेश में कहा है- ‘मॉन्‍ट्रियल प्रोटोकॉल का किगली समझौता अपनी परिणति पर पहुंचना एक ऐतिहासिक अवसर है इससे वायुमंडल पर दूरगामी प्रभाव पड़ेगा।’ इस समझौते के शताब्‍दी के अंत तक विश्‍व के तापमान में 0.5 डिग्री तक कमी आएगी और हम पैरिस में तय किए गए लक्ष्‍यों को प्राप्‍त कर सकेगें। भारत के साथ-साथ अन्‍य देशों द्वारा दिखाए गए रूझान और सहयोग इस उचित, साम्‍य तथा महत्‍वकांक्षी एचएफसी समझौते को संपन्‍न करा पाया है। इससे भारत को न्‍यून कार्बन उर्त्‍सजन की प्रविधि एवं प्रौद्योगिकियां विकसित करने की मैकेनिज्‍म उपलब्‍ध होगी। ‘मैं सभी देशों को इस नाजुक मुद्दे पर एक साथ आने पर बधाई देता हूं, जो हरी-भरी पृथ्‍वी के सृजन में मददगार होगा।’
प्रधानमंत्री ने बुद्ध पूर्णिमा के अवसर पर लोगों को बधाई दी

प्रधानमंत्री श्री नरेन्‍द्र मोदी ने बुद्ध पूर्णिमा के पावन अवसर पर लोगों को बधाई दी है। अपने संदेश में प्रधानमंत्री ने कहा : ‘बुद्ध पूर्णिमा के अवसर पर सभी लोगों को बधाईयां। आज हम गौतम बुद्ध के अनुकरणीय आदर्शों को याद करते हैं। उनके आदर्श विचार आगामी पीढि़यों का निरंतर मार्गदर्शन करते रहेंगे। गौतम बुद्ध हमें भाईचारा, न्‍यायसंगत और करूणा आधारित समाज की दिशा में काम करने के लिए प्रेरित करते हैं।’
कैबिनेट ने जूलॉजिकल सर्वे ऑफ इंडिया और कनाडा के एक नॉट फॉर प्रोफिट कॉरपोरेशन, इंटरनेशनल बारकोड ऑफ लाइफ के बीच समझौता को मंजूरी प्रदान की

प्रधानमंत्री श्री नरेंद्र मोदी की अध्यक्षता में केन्द्रीय कैबिनेट ने पर्यावरण, वन और जलवायु परिवर्तन के अन्तर्गत आने वाले भारतीय प्राणि सर्वेक्षण (जेडएसआई) और कनाडा के एक नॉट फॉर प्रॉफिट कॉर्पोरेशन इंटरनेशनल बारकोड ऑफ लाइफ (आईबीओएल) के बीच जून 2020 को हस्ताक्षर हुए एक समझौता पत्र (एमओयू) के बारे में जानकारी दी। जेडएसआई और आईबीओवी डीएनए बारकोडिंग में आगे के प्रयासों के लिए एक साथ आए हैं। डीएनए बारकोडिंग मानकीकृत जीन क्षेत्रों के एक छोटे खंड को क्रमबद्ध करके और संदर्भ अनुक्रम के लिए व्यक्तिगत अनुक्रमों की तुलना करके प्रजातियों की तेजी और सही पहचान करने की एक पद्धति है। आईबीओएल एक अनुसंधान सहयोग है जिसमें राष्ट्र शामिल हैं जिन्होंने वैश्विक संदर्भ डेटाबेस के विस्तार, सूचना विज्ञान प्लेटफार्मों के विकास को सक्षम करने के लिए मानव और वित्तीय संसाधन दोनों को प्रतिबद्ध किया है और / या विश्लेषणात्मक प्रोटोकॉल को संदर्भ पुस्तकालय का उपयोग सूची, मूल्यांकन और जैव विविधता का वर्णन करने के लिए आवश्यक है। एमओयू से जेडएसआई बायोसान और प्लैनेटरी बायोडायवर्सिटी मिशन जैसे वैश्विक स्तर के कार्यक्रमों में भाग लेने में सक्षम हो सकेगा।
प्रधानमंत्री ने केन्द्रीय बजट का स्वागत किया; इसे सकारात्मक और व्यावहारिक बताया

प्रधानमंत्री श्री नरेन्द्र मोदी ने केन्द्रीय बजट का स्वागत किया। ‘केंद्रीय बजट 2015 में विजन स्पष्ट है। यह बजट प्रगतिशील, सकारात्मक, व्यावहारिक, तथ्यात्मक और दूरदर्शी है। बजट 2015 में किसानों, युवा, गरीबों, नव-मध्यम वर्ग और आम नागरिक पर विशिष्ट ध्यान दिया गया है। इसमें संवृद्धि, समानता और रोजगार सृजन पर जोर दिया गया है। बजट निवेश अनुकूल है और कर मुद्दों पर सभी संदेहों को दूर करता है। यह निवेशकों को यह आश्वासन देता है कि हमारी कर प्रणाली सही, स्थिर‍ और पूर्वानुमेय है। सभी के लिए घर, रोजगार, स्वास्‍थ्‍य, शिक्षा तथा समग्र विद्यु‍तीकरण का उल्लेख कर वित्त मंत्री ने 2022 तक लक्ष्‍य प्राप्त करने का निर्धारण किया है। वित्ती मंत्री को राज्यों की आकांक्षाओं का सम्मान करने के साथ-साथ राष्ट्रीय प्राथमिकताओं पर बल देने के लिए मैं बधाई देता हूं। बजट में भारत के पूर्वी और पूर्वोत्तर भागों का विकास सुनिश्चित करने के हमारे वायदों का उल्लेख किया गया है। काले धन पर लाये गए कानून के ब्यौरे विदेशों में रखे गए काले धन के प्रत्येक रुपये को वापस लाने के हमारे दृद्ध वायदों को दर्शाता है। जन धन योजना की सफलता हर्षवर्धक है। इसके आधार पर प्रमुख योजनाएं घोषित की गईं जो गरीबों के जीवन में व्यापक बदलाव लाएंगी। सुरक्षा बीमा योजना, अटल पेंशन योजना, जीवन ज्योति बीमा योजना, विद्या लक्ष्मी कार्यक्रम जन धन से जनकल्यारण की ओर उन्मुयख। अटल इनोवेशन मिशन तथा सेतु, भारत में नवाचार, उद्यमशीलता और नए उद्यम के विकास और प्रोत्साेहन के प्रति हमारे वायदों को रेखांकित करता है। वित्त मंत्री श्री अरूण जेटली को गरीबों, संवृद्धि, मध्यम वर्ग, युवाओं के समर्थन वाले तथा बदलाव लाने वाले इस बजट के लिए बधाई दी जानी चाहिए। प्रधानमंत्री ने कहा कि 2015 का बजट हमारे विकास के इंजन को और तेज करेगा जो समृद्ध भावी जीवन के लिए एक नए सवेरे का संकेत है। “सबका बजट”।’
प्रधानमंत्री ने रोटरी इंटरनेशनल विश्व सम्मेलन को संबोधित किया

प्रधानमंत्री श्री नरेन्द्र मोदी ने आज एक वीडियो संदेश के माध्यम से रोटरी इंटरनेशनल विश्व सम्मेलन को संबोधित किया। रोटरी से जुड़े लोगों को 'सफलता और सेवा का सही मायने में मिश्रण' बताते हुए प्रधानमंत्री ने कहा कि "इतने बड़े पैमाने पर रोटरी का जमावड़ा एक अर्द्ध-वैश्विक सभा की तरह है। इसमें विविधता और जीवंतता है। " रोटरी के दो आदर्श वाक्य 'सर्विस एबव सेल्फ' यानी स्वयं से ऊपर की सेवा और 'वन प्रॉफिट्स मोस्ट हू सर्व्स बेस्ट' यानी वह ज्यादा लाभ में होता जो बढ़िया सेवा करता है, का उल्लेख करते हुए प्रधानमंत्री ने कहा कि संपूर्ण मानव जाति के कल्याण के लिए ये महत्वपूर्ण सिद्धांत हैं और हमारे संतों और महात्माओं की शिक्षाओं के अनुरूप हैं। उन्होंने कहा, "हम बुद्ध और महात्मा गांधी की भूमि हैं, जिन्होंने अपने कर्मों से दिखाया कि दूसरों के लिए जीना क्या होता है।" प्रधानमंत्री श्री मोदी ने स्वामी विवेकानंद का हवाला देते हुए, "हम सभी एक अन्योन्याश्रित, आपस में संबंधित और परस्पर जुड़े हुए विश्व में रहते हैं। इसलिए, यह महत्वपूर्ण है कि हर व्यक्ति, हर संगठन और सरकारें हमारी धरती को अधिक समृद्ध और टिकाऊ बनाने के लिए मिलकर काम करें।" उन्होंने पृथ्वी पर सकारात्मक प्रभाव डालने वाले कई क्षेत्रों में कड़ी मेहनत करने के लिए रोटरी इंटरनेशनल की प्रशंसा की। प्रधानमंत्री ने कहा कि भारत पर्यावरण संरक्षण के प्रयासों में आगे है। पीएम मोदी ने कहा कि “सतत विकास समय की मांग है। प्रकृति के साथ सद्भाव में रहने के हमारे सदियों पुराने लोकाचार से प्रेरित होकर 1.4 अरब भारतीय हमारी पृथ्वी को स्वच्छ और हरा-भरा बनाने के लिए हर संभव प्रयास कर रहे हैं।” उन्होंने अंतर्राष्ट्रीय सौर गठबंधन, 'वन सन, वन वर्ल्ड, वन ग्रिड' और लाइफ-लाइफस्टाइल फॉर एनवायरनमेंट जैसी भारत की पहलों का भी जिक्र किया। उन्होंने यह भी बताया कि 2070 तक नेट जीरो पर भारत की प्रतिबद्धताओं की विश्व समुदाय ने भी सराहना की। स्वच्छ पेयजल, साफ-सफाई और स्वच्छता प्रदान करने पर रोटरी इंटरनेशनल के कार्य की सराहना करते हुए प्रधानमंत्री ने स्वच्छ भारत मिशन के लाभों के बारे में बात की जिसमें पांच वर्षों में लगभग पूर्ण स्वच्छता कवरेज शामिल है। उन्होंने जल संरक्षण और आत्म-निर्भर भारत जैसे आंदोलनों के बारे में भी बात की जो नई जागरूकता और वास्तविकताओं के कारण आकार ले चुके हैं। उन्होंने भारत में तेजी से बढ़ते स्टार्टअप क्षेत्र के बारे में भी बात की। उन्होंने कहा कि भारत दुनिया की आबादी के सातवें हिस्से का घर है, ऐसे में भारत की किसी भी उपलब्धि का दुनिया पर सकारात्मक प्रभाव पड़ेगा। उन्होंने 2030 के वैश्विक लक्ष्य से 5 साल पहले 2025 तक टीबी के उन्मूलन को हासिल करने के लिए उदाहरण के तौर पर कोविड –19 वैक्सीन की कहानी और प्रयासों का हवाला दिया। श्री मोदी ने रोटरी परिवार को जमीनी स्तर पर इन प्रयासों में मदद करने के लिए आमंत्रित किया। प्रधानमंत्री ने उन्हें पूरी दुनिया में बड़ी संख्या में योग दिवस मनाने के लिए भी कहा।
प्रधानमंत्री ने सांसद आदर्श ग्राम योजना की शुरूआत की

प्रधानमंत्री श्री मोदी ने कहा कि इससे अच्छी राजनीति के द्वार खुलेंगे। प्रधानमंत्री: ग्रामीण विकास मांग और भागीदारी पर आधारित होना चाहिए। प्रधानमंत्री श्री नरेन्द्र मोदी ने आज सांसद आदर्श ग्राम योजना की शुरूआत करते हुए कहा कि इससे अच्छी राजनीति के द्वार खुलेंगे। उन्होंने सभी सांसदों से विकास के लिए एक-एक गांव का चयन करने का आग्रह किया और कहा कि ये विकास आपूर्ति पर आधारित मॉडल के बजाय मांग और जरूरत तथा जनता की भागीदारी पर आधारित होना चाहिए। प्रधानमंत्री ने कहा कि अक्सर गांवों में विकास आपूर्ति की उपलब्धता के अनुरूप किया जाता है। उन्होंने कहा कि सांसद आदर्श योजना की तीन अनूठी विशेषताएं होनी चाहिएं। यह मांग पर आधारित हो, समाज द्वारा प्रेरित हो और इसमें जनता की भागीदारी होनी चाहिए। श्री मोदी ने कहा कि लोकतंत्र और राजनीति को अलग नहीं किया जा सकता लेकिन बुरी राजनीति से अक्सर नुकसान होता है। यह योजना अच्छी राजनीति की ओर बढ़ने की प्रेरणा देगी और सांसद मददगार और उत्प्रेरक के रूप में भूमिका निभाएंगे। योजना के दिशा निर्देश जारी करने के बाद समारोह को संबोधित करते हुए प्रधानमंत्री ने कहा कि स्वतंत्रता के बाद से अब तक सभी सरकारों ने ग्रामीण विकास के लिए काम किया है। इन प्रयासों में समय के साथ संशोधन किया जाना चाहिए ताकि विश्व में आ रहे परिवर्तनों के अनुरूप आगे बढ़ा जा सके। उन्होंने कहा हालांकि देश भर में सरकारी स्कीमों पर काम किया जा रहा है लेकिन प्रत्येक राज्य में कुछ ही ऐसे गांव हैं जिनपर गर्व किया जा सकता है। ऐसा लगता है कि इन गांवों में नेतृत्व और जनता ने सरकारी स्कीमों के अलावा कुछ अतिरिक्त प्रयास किये हैं। प्रधानमंत्री ने कहा कि सांसद आदर्श ग्राम योजना के पीछे भी कुछ अतिरिक्त प्रयास किये जाने की भावना है। प्रधानमंत्री ने लोकनायक जयप्रकाश नारायण की जयन्ती पर उनसे प्रेरणा लेते हुए कहा कि आदर्श ग्राम बनाने के लिए विकास में जनता की भागीदारी जरूरी है। उन्होंने नानाजी देशमुख को याद करते हुए कहा कि उन्होंने गांव की आत्मनिर्भरता की आवधारणा के लिए काम किया। प्रधानमंत्री ने कहा कि सांसद आदर्श ग्राम योजना सांसदों के नेतृत्व में काम करेगी। श्री मोदी ने कहा कि 2016 तक प्रत्येक सांसद एक-एक गांव को विकसित बनाएंगे और बाद में 2019 तक दो और गांवों का विकास होगा। प्रधानमंत्री ने कहा कि अगर राज्य सरकारें भी विधायकों को इस योजना के लिए काम करने को प्रोत्साहित करें तो इसी समय सीमा में 5 से 6 और गांवों को विकसित बनाया जा सकता है। उन्होंने कहा कि अगर प्रत्येक ब्लॉक में एक गांव विकसित किया जाता है तो इसका ब्लॉक के अन्य गांवों पर अनुकूल असर पड़ेगा।
प्रधानमंत्री ने राष्ट्रीय खेल और साहसिक पुरस्कार, 2020 के विजेताओं को बधाई दी

प्रधानमंत्री श्री नरेन्द्र मोदी ने आज राष्ट्रीय खेल और साहसिक पुरस्कार, 2020 के विजेताओं को बधाई दी। प्रधानमंत्री ने कहा, “उन सभी प्रतिभाशाली खिलाड़ियों को बधाई, जिन्हें राष्ट्रीय खेल और साहसिक पुरस्कार, 2020 से सम्मानित किया गया है। इन एथलीटों से बहुत कुछ सीखने की जरूरत है। उनकी सफलताएं, कई उभरते हुए खिलाड़ियों को प्रेरित करती हैं। पुरस्कार विजेताओं को उनके भविष्य के प्रयासों के लिए शुभकामनाएं।”
प्रधानमंत्री 7 जनवरी को कोलकाता में चितरंजन राष्ट्रीय कैंसर संस्थान के दूसरे परिसर का उद्घाटन करेंगे

यह कैंपस विशेष रूप से देश के पूर्वी और उत्तर-पूर्वी भागों के कैंसर रोगियों को व्यापक सुविधा प्रदान करेगा पूरे देश में स्वास्थ्य सुविधाओं के विस्तार और उन्नयन के प्रधानमंत्री के दृष्टिकोण के अनुरूप प्रधानमंत्री श्री नरेन्द्र मोदी 7 जनवरी, 2022 को दोपहर 1 बजे वीडियो कॉन्फ्रेंसिंग के माध्यम से कोलकाता में चितरंजन राष्ट्रीय कैंसर संस्थान (सीएनसीआई) के दूसरे परिसर का उद्घाटन करेंगे। देश के सभी हिस्सों में स्वास्थ्य सुविधाओं के विस्तार और उन्नयन की दिशा में प्रधानमंत्री के दृष्टिकोण के अनुरूप सीएनसीआई के दूसरे परिसर का निर्माण किया गया है। सीएनसीआई कैंसर रोगियों की अत्यधिक संख्या के बोझ का सामना कर रहा था और पिछले कुछ समय से इसके विस्तार की आवश्यकता महसूस की जा रही थी। इस जरूरत को दूसरे परिसर के माध्यम से पूरा किया जाएगा। एनसीसीआई का दूसरा परिसर 530 करोड़ रुपये से अधिक की लागत से तैयार किया गया है, जिसमें से लगभग 400 करोड़ रुपये केंद्र सरकार द्वारा और बाकी पश्चिम बंगाल सरकार द्वारा 75:25 के अनुपात में प्रदान किए गए हैं। यह परिसर 460 बिस्तरों वाली एक व्यापक कैंसर केंद्र इकाई है, जिसमें कैंसर निदान, स्टेज का निर्धारण, उपचार और देखभाल के लिए अत्याधुनिक आधारभूत सुविधा मौजूद है। यह परिसर न्यूक्लियर मेडिसिन (पीईटी), 3.0 टेस्ला एमआरआई, 128 स्लाइस सीटी स्कैनर, रेडियोन्यूक्लाइड थेरेपी यूनिट, एंडोस्कोपी सुइट, आधुनिक ब्रेकीथेरेपी यूनिट आदि जैसी आधुनिक सुविधाओं से सुसज्जित है। परिसर एक उन्नत कैंसर अनुसंधान सुविधा के रूप में भी काम करेगा और विशेष रूप से देश के पूर्वी और उत्तर-पूर्वी भागों के कैंसर रोगियों को व्यापक देखभाल की सुविधा प्रदान करेगा।
प्रधानमंत्री ने देशवासियों को बोहाग बिहू के अवसर पर बधाई दी

प्रधानमंत्री श्री नरेन्द्र मोदी ने बोहाग बिहू के अवसर पर सभी देशवासियों को बधाई दी है। उन्होंने कहा है कि यह विशिष्ट त्योहार असम की संस्कृति का जीता–जागता प्रतीक है। श्री मोदी ने कामना करते हुये कहा कि बिहू सबके जीवन में आनन्द लाये और सभी स्वस्थ हों। प्रधानमंत्री ने ट्वीट किया हैः “शुभ बोहाग बिहू! यह विशिष्ट त्योहार असम की संस्कृति का जीता–जागता प्रतीक है। मेरी कामना है कि बिहू सबके जीवन को सुखी करे और सभी नीरोग हों।”
प्रधानमंत्री ने कोविड-19 से जल्द स्वास्थ्य लाभ के लिये पूर्व अमेरिकी राष्ट्रपति बराक ओबामा को शुभकामनायें दीं

प्रधानमंत्री श्री नरेन्द्र मोदी ने पूर्व अमेरिकी राष्ट्रपति श्री बराक ओबामा को कोविड-19 से जल्द स्वास्थ्य लाभ करने की शुभकामनायें दी हैं। पूर्व अमेरिकी राष्ट्रपति बराक ओबामा के एक ट्वीट के प्रत्युत्तर में प्रधानमंत्री ने अपने ट्वीट में कहा हैः “बराक ओबामा, आपको कोविड-19 से शीघ्र स्वास्थ्य लाभ करने तथा आपके परिवार के उत्तम स्वास्थ्य और कुशलक्षेम के लिये मेरी शुभकामनायें।”
सीईआरटी-इन और मलेशिया, सिंगापुर, जापान के बीच समझौता ज्ञापन पर हस्ताक्षर

प्रधानमंत्री श्री नरेन्द्र मोदी की अध्यक्षता में आज केन्द्रीय मंत्रिमंडल को भारतीय कम्प्यूटर आपातकालीन प्रतिक्रिया दल (सीईआरटी-इन) के साथ इसकी समकक्ष मलेशिया, सिंगापुर और जापान की एजेंसियों के बीच एक समझौते ज्ञापन पत्र पर हस्ताक्षर की जानकारी दी गयी। साइबर सुरक्षा पर तीन समझौते ज्ञापन पत्रों पर हस्ताक्षर किये गये हैं और इनके विवरण इस प्रकार से हैं: (1) भारत की सीईआरटी-इन और मलेशिया की साइबर सुरक्षा के बीच, प्रधानमंत्री की मलेशिया की यात्रा के दौरान मलेशिया के क्वालालाम्पुर में 23 नवम्बर, 2015 को साइबर सुरक्षा के क्षेत्र में सहयोग पर समझौते ज्ञापन पत्र पर हस्ताक्षर किये गये। (2) भारत की सीईआरटी-इन और सिंगापुर कम्प्यूटर आपातकालीन प्रतिक्रिया दल (एसआईएनजी-सीईआरटी), सिंगापुर की साइबर सुरक्षा एजेंसी (सीएसए) के बीच प्रधानमंत्री की सिंगापुर की यात्रा के दौरान मलेशिया के क्वालालाम्पुर में 24 नवम्बर, 2015 को साइबर सुरक्षा के क्षेत्र में सहयोग के लिए समझौते ज्ञापन पत्र पर हस्ताक्षर किये गये। (3) भारत की सीईआरटी-इन और जापान कम्प्यूटर आपातकालीन प्रतिक्रिया दल समन्वय केन्द्र (जेपीसीईआरटी/सीसी) के बीच 7 दिसम्बर, 2015 को राजनयिक आदान-प्रदान के माध्यम से साइबर सुरक्षा के क्षेत्र में सहयोग पर हस्ताक्षर हुए और दोनों एजेंसियों के बीच हस्ताक्षरित समझौते ज्ञापन पत्र के आदान-प्रदान की प्रक्रिया को 22 दिसम्बर, 2015 तक पूरा कर लिया गया। साइबर सुरक्षा से संबंधित समझौते ज्ञापन पत्रों से भारत और संबंधित देशों के बीच सुरक्षा से जुड़ी घटनाओं की रोकथाम और समाधान, उनका पता लगाने में ज्ञान और अनुभव के आदान-प्रदान हेतु करीबी सहयोग को बढ़ावा मिलेगा।
प्रधानमंत्री ने भारत में आगमन पर फ्रांसीसी राष्ट्रपति फ्रांस्वा ओलांद का स्वागत किया

प्रधानमंत्री चंडीगढ़ और दिल्ली में फ्रांसीसी राष्ट्रपति से भेंट करने को उत्सुक प्रधानमंत्री श्री नरेन्द्र मोदी ने भारत में आगमन पर बड़ी गर्मजोशी से फ्रांस के राष्ट्रपति श्री फ्रांस्वा ओलांद का स्वागत किया है। प्रधानमंत्री चंडीगढ़ और दिल्ली में राष्ट्रपति श्री फ्रांस्वा ओलांद से भेंट करेंगे। प्रधानमंत्री ने ट्वीट किया, ‘हम फ्रांसीसी राष्ट्रपति श्री फ्रांस्वा ओलांद का गर्मजोशी से स्वागत करते हैं। हम गणतंत्र दिवस समारोह में उनके द्वारा मुख्य अतिथि बनना स्वीकार किए जाने से खुद को सम्मानित और आनन्दित महसूस कर रहे हैं। मैं राष्ट्रपति श्री फ्रांस्वा ओलांद से चंडीगढ़ और दिल्ली में भेंट करूंगा। हम अपनी पिछली बातचीत के दौरान विभि‍न्न मसलों पर हुई प्रगति को और आगे बढ़ाएंगे।’
प्रधानमंत्री ने अभिनेता विक्रम गोखले के निधन पर शोक व्यक्त किया

श्री नरेन्द्र मोदी ने अभिनेता विक्रम गोखले के निधन पर गहरा शोक व्यक्त किया है। श्री मोदी ने ट्वीट किया: ‘विक्रम गोखले जी एक रचनात्मक अभिनेता और बहुमुखी प्रतिभा के धनी थे। उनके लंबे अभिनय करियर में उन्हें कई दिलचस्प भूमिकाओं के लिए याद किया जाएगा। उनके निधन से गहरा दुख हुआ है। उनके परिजनों, मित्रों और प्रशंसकों के प्रति संवेदना। ओम शांति।’
प्रधानमंत्री ने थम्बी दुरई को लोक सभा उपाध्‍यक्ष निर्वाचित होने पर बधाई दी

प्रधानमंत्री श्री नरेंद्र मोदी ने आज श्री थम्बी दुरई को लोक सभा उपाध्‍यक्ष निर्वाचित होने पर बधाई दी। उन्‍होंने श्री थम्बी दुरई के निर्विरोध निर्वाचित किए जाने पर सहमति के लिए सदन के सभी वर्गों को धन्‍यवाद दिया। उपाध्‍यक्ष श्री थम्बी दुरई की सराहना करते हुए प्रधानमंत्री ने उन्‍हें एक अति अनुभवी और सक्रिय सांसद बताया। उन्‍होंने कहा कि श्री थम्बी दुरई उपाध्‍यक्ष भी रह चुके हैं। प्रधानमंत्री ने उन्‍हें एक शिक्षाविद, सक्रिय कार्यकर्ता और कृषिवेत्‍ता भी कहा। प्रधानमंत्री ने श्री थम्बी दुरई को आश्‍वासन दिया कि सदन के संचालन में उन्‍हें पूरा सहयोग दिया जाएगा। उन्‍होंने भरोसा जाहिर किया कि श्री थम्बी दुरई के उपाध्‍यक्ष चुने जाने से संवाद की भावना बढ़ेगी जो संसद के मौजूदा सत्र पर लागू रही है।
प्रधानमंत्री ने टोक्‍यो में भारतीय समुदाय को संबोधित किया

प्रधानमंत्री श्री नरेन्‍द्र मोदी ने आज जापान की राजधानी टोक्‍यो में भारतीय समुदाय के लोगों को संबोधित किया। इस अवसर पर प्रधानमंत्री ने भारत और जापान के बीच विभिन्‍न क्षेत्रो में साझेदारी का विषेश रूप से उल्‍लेख किया और पूरी गर्मजोशी के साथ स्‍वागत किए जाने के लिए जापान के प्रधानमंत्री शिन्‍जो आबे और जापान के लोगों का आभार जताया। उन्‍होंने जापान में बसे भारतीयों को दीपावली की शुभकामनाएं भी दीं। . श्री मोदी ने भारतीय समुदाय को जापान में भारत का प्रति‍निधि बताते हुए उनसे भारत में निवेश करने और अपनी मातृभूमि के साथ सांस्कृतिक संबंध बनाए रखने का आग्रह किया। पिछले चार वर्षों की अपनी सरकार की उपलब्धियों का उल्‍लेख करते हुए प्रधान मंत्री ने कहा कि भारत लगातार वैश्विक अनुप्रयोगों की भावना के साथ काम कर रहा है। उन्होंने कहा कि वित्तीय समावेशन का भारत का मॉडल, खासकर,जन धन योजना, मोबाइल, आधार, ट्रिनिटी और डिजिटल लेनदेन मॉडल की आज पूरी दुनिया में सराहना की जा रही है। श्री मोदी ने इस अवसर पर भारत के बेहद सफल अंतरिक्ष कार्यक्रमों और मजबूत डिजिटल आधारभूत संरचना का भी विशेष रूप से उल्‍लेख किया। उन्‍होंने कहा कि‍ मेक इन इंडिया कार्यक्रम के जरिए आज भारत, दुनिया में इलेक्‍ट्रानिक और ऑटोमोबाइल विनिमार्ण के बडे केन्‍द्र के रूप में उभर रहा है। प्रधानमंत्री ने न्‍यू इंडिया के निर्माण के लिए आधारभूत संरचना विकसित करने में जापान से मिल रहे सहयोग का उल्‍लेख करते हुए भारतीय समुदाय से भारत और जापान के बीच संबंधों को लगातार सुधारने के लिए प्रयासरत रहने का आग्रह किया। प्रधान मंत्री जापान के दो दिवसीय दौरे पर हैं।
कैबिनेट ने नाबार्ड अधिनियम, 1981 में संशोधन के लिए प्रस्ताव को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने निम्नलिखित प्रस्तावों को अनुमति प्रदान कर दी है (ए) कृषि एवं ग्रामीण विकास के लिए राष्ट्रीय बैंक अधिनियम, 1981 के मसौदे में बदलाव प्रस्तावित किया गया है। अधिनियम में बदलाव को विधि विभाग ने आवश्यक माना है। इस संशोधन में वह बिन्दु भी शामिल है जिसके होने के बाद केंद्र सरकार नाबार्ड की अधिकृत पूंजी में 5,000 करोड़ रुपये को बढ़ाकर 30,000 करोड़ रुपये कर सकेगी। नाबार्ड की पूंजी में यह 30,000 करोड़ रुपये से अधिक की वृद्धि आवश्‍यकता अनुसार RBI के परामर्श से होगी। (बी) नाबार्ड में रिजर्व बैंक की इक्विटी चार प्रतिशत है जो भारत सरकार के लिए 20 करोड़ रुपये होगी। नाबार्ड अधिनियम में जो संशोधन प्रस्तावित हैं उनमें नाबार्ड के तहत मध्यम उद्यमों और हथकरघा उद्योग को लाना है। साथ ही कुछ अनुभागों में परिवर्तन सहित कुछ अन्य संशोधन लंबित हैं। प्राधिकृत पूंजी में प्रस्तावित वृद्धि से नाबार्ड अपनी प्रतिबद्धताओं को पूरा करने में सक्षम होगा खासकर लंबे अवधि के सिंचाई फंड और कॉपरेटिव बैंक से कर्ज लेने संबंधी हाल ही में कैबिनेट द्वारा लिए गए फैसले के मुताबिक काम करने में नाबार्ड सक्षम होगा। यह नाबार्ड को अपने कारोबार और अपनी गतिविधियों को बढ़ाने के लिए सक्षम बनाएगा जिससे एकीकृत ग्रामीण विकास को बढ़ावा मिलेगा और रोजगार सृजन सहित ग्रामीण क्षेत्रों में समृद्धि बढ़ेगी। नाबार्ड में शेयरों के हस्तातंरण के बाद फंड को लेकर रिजर्व बैंक और केंद्र सरकार के बीच होने वाले मतभेद खत्म होंगे।
प्रधानमंत्री ने आचार्य कृपलानी को उनकी जयन्ती पर नमन किया

प्रधानमंत्री श्री नरेन्‍द्र मोदी ने आचार्य कृपलानी को उनके जन्‍मदिवस पर याद किया। प्रधानमंत्री ने कहा, ‘’आचार्य कृपलानी को उनके जन्‍मदिवस पर याद करना एक ऐसे व्‍यक्तित्‍व को याद करना है, जिन्‍होंने गरीबों और हाशिये पर पड़े लोगों की खुशहाली के लिए काम किया।‘’
प्रधानमंत्री ने आचार्य विनोबा भावे को उनकी जयंती पर याद किया

प्रधानमंत्री श्री नरेन्द्र मोदी ने आचार्य विनोबा भावे को उनकी जयंती पर श्रद्धांजलि दी है। एक ट्वीट में प्रधानमंत्री ने कहा; "आचार्य विनोबा भावे को उनकी जयंती पर याद कर रहा हूँ। उनका जीवन गांधीवादी सिद्धांतों की अभिव्यक्ति था। उनका सामाजिक सशक्तिकरण के प्रति बहुत लगाव था और उन्होंने 'जय जगत' का नारा दिया था। हम उनके आदर्शों से प्रेरित हैं और अपने देश के प्रति उनके सपनों को साकार करने के लिए प्रतिबद्ध हैं।"
प्रधानमंत्री ने मणिपुर के मुख्‍यमंत्री के रूप में शपथ ग्रहण करने पर एन बिरेन सिंह को बधाई दी

प्रधानमंत्री श्री नरेंद्र मोदी ने मणिपुर के मुख्‍यमंत्री के रूप में शपथ ग्रहण करने पर श्री एन बिरेन सिंह को बधाई दी है। प्रधानमंत्री ने कहा,‘शपथ ग्रहण करने पर श्री एन बिरेन सिंह और उनकी टीम को बधाइयां। मुझे विश्‍वास है कि यह टीम मणिपुर के विकास के लिए निरंतर कार्य करेगी।’
प्रधानमंत्री ने कबड्डी विश्‍व कप जीतने पर भारतीय पुरूष एवं महिला कबड्डी टीमों को बधाई दी

प्रधानमंत्री श्री नरेन्‍द्र मोदी ने कबड्डी विश्‍व कप जीतने पर पुरूष एवं महिला कबड्डी टीमों को बधाई दी है। प्रधानमंत्री ने कहा “बहुत खुशी की खबर है। हमारे पुरूष एवं महिला कबड्डी टीमों ने कबड्डी विश्‍व कप जीत लिया है। खिलाडि़यों को मेरी तरफ से बधाईयां। हम बहुत गौरवान्वित महसूस कर रहे हैं। पुरूष टीम की यह लगातार पांचवीं और महिला टीम की लगातार चौथी जीत है। यह वास्‍तव में अविस्‍मरणीय प्रदर्शन है।”
प्रधानमंत्री ने मन की बात पर आधारित पत्रिका साझा की

अगली मन की बात 24 अप्रैल को प्रधानमंत्री श्री नरेन्द्र मोदी ने मन की बात के पिछले संस्करण पर आधारित एक पत्रिका साझा की है। प्रधानमंत्री ने लोगों से 24 अप्रैल को अगले संस्करण में अपने विचार साझा करते हुए जुड़ने को भी कहा। एक ट्वीट में प्रधानमंत्री ने कहा: “पिछले महीने की #मन की बात पर एक दिलचस्प पत्रिका है जिसमें हमने भारत के निर्यात में वृद्धि, आयुर्वेद स्टार्ट-अप, जल संरक्षण और पारंपरिक मेलों जैसे विविध विषयों पर चर्चा की। 24 तारीख को अगले एपिसोड में भी शामिल हों। http://davp.nic.in/ebook/mib/MannKiBaat_Hindi/index.html“